Μάνατζερ της Χρονιάς

Ο Μάνατζερ της Χρονιάς είναι θεσμός της Ελληνικής Εταιρείας Διοίκησης Επιχειρήσεων. Σε αυτόν βραβεύεται κάθε χρόνο ο καλύτερος Έλληνας μάνατζερ. Σκοπός της βράβευσης είναι η ενίσχυση της επιχειρηματικότητας και η επιβράβευση των ηγετικών ικανοτήτων. Ο θεσμός ξεκίνησε το 2002.

Διαδικασία επιλογής υποψηφίων
Για τη διεκδίκηση του βραβείου οι υποψήφιοι δεν υποβάλλουν υποψηφιότητα αλλά προτείνονται από πέντε πηγές:
από τα τακτικά μέλη και τους εκπροσώπους των νομικών μελών της ΕΕΔΕ. Καθένας από τους προηγούμενους  έχει δικαίωμα να προτείνει έως πέντε υποψήφιους για το βραβείο
 από τους CEOs των εταιρειών που έχουν διακριθεί με τα Βραβεία Επιχειρηματικής Αριστείας
 από τους CEOs των εταιρειών που περιλαμβάνονται στα best workplaces κατά το παρελθόν έτος
 από τους βραβευμένους κατά το παρελθόν έτος από τη Λέσχη Επιχειρηματικότητας
 από τους CEOs των ελληνικών εταιρειών που περιλαμβάνονται στον ετήσιο κατάλογο του Europe’s 500.

Για να προταθεί όμως ένας υποψήφιος θα πρέπει να συμπληρώνει ορισμένα χαρακτηριστικά. Θα πρέπει καταρχήν να είναι διευθυντής ή διευθύνων σύμβουλος εταιρείας ή οργανισμού  που δραστηριοποιείται στην Ελλάδα. Το μέγεθος, ο κλάδος και ο τομέας (δημόσιος ή ιδιωτικός) δραστηριοποίησης της εταιρείας δεν έχει σημασία. Αδιάφορο είναι επίσης αν οι προτεινόμενοι είναι μέλη της ΕΕΔΕ. Απαιτείται όμως να βρίσκονται για τρεις συνεχόμενες χρονιές στην ίδια θέση εργασίας. 

Για την αξιολόγηση της αποτελεσματικότητας της διοίκησης των υποψηφίων συνεκτιμώνται μεταξύ άλλων και οι ακόλουθοι παράγοντες: τα οικονομικά αποτελέσματα της επιχείρησης την οποία διοικούν, ο κοινωνικός της απολογισμός, η εξωστρέφεια τους, οι καινοτομίες τους, η διαχείριση ανθρωπίνων πόρων, η συμβολή τους στην ανάπτυξη των τοπικών κοινωνιών και άλλα επιτεύγματα που συνάδουν με την ανάδειξη ενός υποψηφίου ως ηγέτη του χώρου.

Μετά τη συγκέντρωση των υποψηφιοτήτων μία επιτροπή αποτελούμενη από 111 εκλέκτορες αναλαμβάνει την αξιολόγηση των προτάσεων και καταλήγει αρχικά σε δέκα και στη συνέχεια σε πέντε επικρατέστερους υποψήφιους. Οι 111 εκλέκτορες προέρχονται από τρεις ομάδες. 72 μέλη από τις διοικούσες επιτροπές των ινστιτούτων της ΕΕΔΕ, 21 εισηγητές με τη μεγαλύτερη ποσοτική συμβολή στην πραγματοποίηση του εκπαιδευτικού έργου της ΕΕΔΕ και 18  εταιρείες που συνέβαλαν κατά μεγαλύτερο ποσοστό στα έσοδα της ΕΕΔΕ από τον τομέα εκπαίδευσης.

Οι πέντε επικρατέστεροι υποψήφιοι ενημερώνονται γραπτώς για την υποψηφιότητά τους και αποφασίζουν αν θα την αποδεχτούν ή όχι. Αν υπάρξει άρνηση ο κατάλογος συμπληρώνεται από τον αμέσως επόμενο στην κατάταξη, ώστε οι υποψήφιοι να είναι πάντα πέντε. Στη συνέχεια η Ομάδα Εργασίας του Βραβείου επισκέπτεται τους υποψήφιος και σε ανοικτή συνέντευξη που πραγματοποιείται εκείνοι πρέπει να τεκμηριώσουν τους λόγους για τους οποίους θεωρούν ότι αξίζουν το βραβείο. 

Στην επόμενη φάση ένας φάκελος για κάθε υποψήφιο παραδίδεται στην κριτική επιτροπή. Ο φάκελος αυτός περιλαμβάνει το βιογραφικό κάθε υποψηφίου, απομαγνητοφώνηση της συνέντευξης που έδωσε στην Ομάδα Εργασίας και δημοσιευμένα στοιχεία της εταιρείας, που διευθύνει. Η κριτική επιτροπή μετά την επεξεργασία των παραπάνω στοιχείων υποβάλλει πρόταση στο διοικητικό συμβούλιο της ΕΕΔΕ. Το διοικητικό συμβούλιο είναι αυτό που θα προβεί στην τελική επιλογή του υποψηφίου που θα βραβευτεί.

Βραβευθέντες 
Από την καθιέρωση του βραβείου έχουν τιμηθεί με αυτό οι εξής:
2002: Μηνάς Τάνες, διευθύνων σύμβουλος της Αθηναϊκής Ζυθοποιίας.
2003: Σπύρος Θεοδωρόπουλος, διευθύνων Σύμβουλος της Chipita.
2004: Νικόλαος Νανόπουλος, διευθύνων Σύμβουλος της EFG Eurobank Ergasias.
2005: Ευάγγελος Μαρτιγόπουλος, διευθύνων Σύμβουλος της Cosmote A.E..
2006: Τάκης Αράπογλου, πρόεδρος και διευθύνων σύμβουλος της Εθνικής Τράπεζας.
2007: Σπύρος Δεσύλλας, πρόεδρος του ομίλου ΕΛΑΪΣ - Unilever.
2008: Κωνσταντίνος Μαχαίρας, διευθύνων Σύμβουλος της ΑΒ Βασιλόπουλος.

Παραπομπές

Εξωτερικοί σύνδεσμοι
Πληροφορίες για το θεσμό στην ιστοσελίδα της Ελληνικής εταιρείας διοίκησης επιχειρήσεων (ΕΕΔΕ)

Επιχειρηματικότητα